Man met gebreekte bierbottel doodgesteek | Maroela Media
Man met gebreekte bierbottel doodgesteek
Eric Brand, 'n 37-man van Leratopark in Roodepan, is oor die naweek met 'n gebreekte bierbottel doodgesteek.
Lt. Olebogeng Tawana, 'n polisiewoordvoerder van die Noord-Kaap, sê die voorval het Saterdag in die vroeë oggendure plaasgevind en 'n 35-jarige verdagte is reeds in verband met die voorval in hegtenis geneem.
"Die verdagte en die slagoffer het glo in 'n argument betrokke geraak. Dit is in die stadium nog nie bekend waaroor die argument gegaan het nie. Daar is gerugte dat die slagoffer die verdagte se vriendin by 'n plaaslike kuierplek lastig geval het. Die beweringe word egter nog ondersoek," het Tawana gesê.
Die verdagte het tydens die argument 'n leë bierbottel gebreek en Brand teen die linkerkant van sy kop, langs sy oor gesteek. Die verdagte het daarna die toneel verlaat en is 'n paar ure later deur die Roodepan-polisie by sy huis in hegtenis geneem. Brand is op die toneel dood verklaar.
Die verdagte sal na verwagting Maandag in die Kimberley-landdroshof verskyn op 'n aanklag van moord.